আবদুল মালিক ইবনে সালিহ

**আবদুল মালিক ইবনে সালিহ ইবনে আলি** ( ; গ্রিক: *; আবিমেলেক;* ৭৫০-৮১২ খ্রি) ছিলেন বনু আব্বাস বংশের একজন সদস্য, যিনি সিরিয়া ও মিশরে সেনাপতি ও প্রশাসক হিসেবে দায়িত্ব পালন করেন। তিনি বাইজেন্টাইন সাম্রাজ্যের বিরুদ্ধে বেশ কয়েকটি অভিযানে কৃতিত্বের পরিচয় দেন; কিন্তু সিরিয়ায় তাঁর ব্যাপক প্রভাব ও কর্তৃত্বের ফলে ৮০৩ সালে খলিফা হারুনুর রশিদ তাঁকে কারারুদ্ধ করেন। ৮০৯ সালে মুক্তি পাওয়ার পর ৮১২ সালে খলিফা আল-আমিন তাকে তাদের দুই ভাইয়ের মধ্যে চলমান গৃহযুদ্ধে তার ভাই আল-মামুনের বিরুদ্ধে সৈন্য সংগ্রহের জন্য প্রেরণ করেন; কিন্তু পথেই তিনি অসুস্থ হয়ে মারা যান।

## জীবনী
আবদুল মালিকের পরিবার আব্বাসীয় যুগের শুরুর দিকে সবচেয়ে শক্তিশালী বংশগুলোর একটি ছিল। এ পরিবারটি সিরিয়ায় উমাইয়াদের পতন ঘটানোর ক্ষেত্রে চূড়ান্ত ভূমিকা পালন করে এবং পরবর্তীতে সিরিয়া তাদের প্রধান ক্ষমতার কেন্দ্র হয়ে ওঠে। তিনি ছিলেন সিরিয়ার প্রথম আব্বাসীয় গভর্নর আবদুল্লাহ ইবনে আলির ভাতিজা ও সালিহ ইবনে আলীর পুত্র। সালিহ ছিলেন মিশরের প্রথম আব্বাসীয় গভর্নর এবং ৭৫৪ সালে আবদুল্লাহ বিদ্রোহে ব্যর্থ হওয়ার পর সিরিয়ায় তার উত্তরসূরি হন। আবদুল মালিকের বড় ভাই আল-ফাদল ও ইবরাহিমও সিরিয়া ও মিশরে গভর্নর হিসেবে দায়িত্ব পালন করেন।

পিতার দিক থেকে তিনি খলিফা আল-সাফ্ফাহ (শা. ৭৫০–৭৫৪) ও আল-মানসুরের (শা. ৭৫৪–৭৭৫) চাচাতো ভাই ছিলেন।

তার মা ছিলেন শেষ উমাইয়া খলিফা দ্বিতীয় মারওয়ানের (শা. ৭৪৪–৭৫০) একজন উপপত্নী। মারওয়ানের মৃত্যুর পর তাকে সালিহ কিনে নেন। কিছু সূত্রে উল্লেখ আছে যে, তখন তিনি গর্ভবতী ছিলেন। এই সূত্র অনুযায়ী আবদুল মালিক প্রকৃতপক্ষে দ্বিতীয় মারওয়ানের পুত্র হতে পারেন।

হারুনুর রশিদের শাসনামলে (৭৮৬–৮০৯) আব্দুল মালিক প্রথমবারের মতো গুরুত্বপূর্ণ সামরিক ও প্রশাসনিক দায়িত্ব লাভ করেন। আনুমানিক ৭৮৯ থেকে ৭৯৩ সালের মধ্যে তিনি উত্তর সিরিয়ার কৌশলগতভাবে অত্যন্ত গুরুত্বপূর্ণ অঞ্চল জুন্দ কিন্নাসরিনের গভর্নর হিসেবে নিযুক্ত হন। এর সঙ্গে তিনি সদ্য গঠিত আল-আওয়াসিম সীমান্তপ্রদেশেরও দায়িত্ব পান। এটি খিলাফতের বাইজেন্টাইন সাম্রাজ্যের সীমান্তবর্তী এলাকা ছিল। এই দায়িত্ব পালনকালে তিনি ৭৯০/৭৯১ সালে বাইজেন্টাইনের আনাতোলিয়ায় সামরিক অভিযান পরিচালনা করেন এবং সম্ভবত ৭৯২/৭৯৩ সালে আরেকটি অভিযান চালান। তখন তাঁর পুত্র আব্দুর রহমান থেবাসা দুর্গ দখল করতে সক্ষম হন।

৭৯২ খ্রিস্টাব্দে ইব্রাহিমের মৃত্যুর পর আব্দুল মালিক তাঁর বংশের প্রধান হিসেবে প্রতিষ্ঠিত হন। ৭৯৪ সালে তিনি জুন্দ দিমাশকের (দামেস্কসহ একটি সিরীয় প্রদেশ) গভর্নর নিযুক্ত হন। এই সময় তাঁর ভাই আবদুল্লাহ বাইজেন্টাইন সীমান্ত অঞ্চলের দায়িত্ব গ্রহণ করেন। পরবর্তীতে আব্দুল মালিক সংক্ষিপ্ত সময়ের জন্য মদিনা ও মিশরের গভর্নর হিসেবেও কাজ করেন। তবে তিনি দ্রুতই আবার বাইজেন্টাইন সীমান্তে ফিরে আসেন।

৭৯৭ সালের শেষ দিকে তিনি ক্যাপাডোসিয়া ও গালাতিয়া অঞ্চলে অভিযান পরিচালনা করেন এবং অগ্রসর হতে হতে অ্যাঙ্কিরা (বর্তমান আঙ্কারা) পর্যন্ত পৌঁছান। সেখানে তিনি এথেন্সের আইরিনের (শা. ৭৯৭–৮০২) দূতদের কাছ থেকে শান্তিচুক্তির প্রস্তাব পান, কিন্তু তিনি তা প্রত্যাখ্যান করেন। ৭৯৮ সালে তিনি আরেকটি বড় অভিযান পরিচালনা করেন, যা মালাগিনা (বিথিনিয়ায় অবস্থিত গুরুত্বপূর্ণ বাইজেন্টাইন সামরিক ঘাঁটি) পর্যন্ত পৌঁছে যান এবং সেখান থেকে বিপুল পরিমাণ সম্পদ জব্দ করে নিয়ে আসেন, যার মধ্যে সম্রাটের শোভাযাত্রার ঘোড়া ও রসদবাহী যানও ছিল। ফেরার পথে তিনি বাইজেন্টাইনদের অপসিকিয়ন ও অপ্টিমাটোই থিমের বাহিনীর আক্রমণের মুখে পড়েন, কিন্তু তাদের পরাজিত করেন। একই সময়ে তাঁর পুত্র এফেসাস শহরে অভিযান চালান।

আনুমানিক ৮০০ সালের দিকে আব্দুল মালিককে হারুনের পুত্র আল-কাসিমের শিক্ষক হিসেবে নিযুক্ত করা হয়। কিন্তু সেনাবাহিনীতে তাঁর ক্রমবর্ধমান প্রভাব ও জনপ্রিয়তার কারণে হারুনুর রশিদ তাঁর প্রতি সন্দিহান হয়ে ওঠেন। অবশেষে ৮০৩ সালে তাঁকে গ্রেফতার করে কারাগারে নিক্ষেপ করা হয়। গ্রেফতারের প্রকৃত কারণ স্পষ্ট নয়; তবে অধিকাংশ সূত্র মতে, তাঁর পুত্র আব্দুর রহমান খলিফাকে জানান যে, তিনি নাকি বিদ্রোহের পরিকল্পনা করছেন।

আব্দুল মালিক ছয় বছর কারাবন্দী থাকেন এবং অবশেষে আল-আমিনের (৮০৯–৮১৩) শাসনামলে মুক্তি পান। তবে আল-আমিন তাঁর ভাই আল-মামুনের সঙ্গে বিরোধে জড়িয়ে পড়লে সিরিয়ায় অস্থিরতা দেখা দেয়। এই পরিস্থিতিতে আব্দুল মালিককে সিরিয়া ও জাজিরা অঞ্চলের গভর্নর নিযুক্ত করা হয় এবং আল-আমিনের পক্ষে সেনাবাহিনী সংগঠিত করার দায়িত্ব দেওয়া হয়।

কিন্তু রাক্কা পৌঁছানোর পরেই তিনি অসুস্থ হয়ে পড়েন এবং সেখানেই মৃত্যুবরণ করেন। এর কয়েক বছর পরে বিজয়ী আল-মামুন তাঁর কবর ধ্বংস করে দেন বলে জানা যায়। কারণ ধারণা করা হয় যে, আব্দুল মালিক কখনো আল-মামুনের শাসন মেনে নেবেন না বলে শপথ করেছিলেন।

## তথ্যসূত্র


## সূত্র

*
*
*
*
*
* 

বিষয়শ্রেণী:আব্বাসীয় কর্মকর্তা
বিষয়শ্রেণী:আব্বাসীয় গভর্নর